
–	atsižvelgdamas į savo ankstesnes rezoliucijas dėl Irano,
–	atsižvelgdamas į Darbo tvarkos taisyklių 150 straipsnio 5 dalį ir 136 straipsnio 4 dalį,
A.	kadangi žmogaus teisių padėtis Irane labai pablogėjo ir labai padaugėjo egzekucijų, vien 2024 m. – daugiau kaip 900 asmenų, iš kurių daugelis buvo moterys, politiniai disidentai ir asmenys, susiję su protestais, kuriuos sukėlė Jinos Mahsos Amini nužudymas;
B.	kadangi kurdų aktyvistės – socialinė darbuotoja Pakhshan Azizi ir moterų teisių gynėja Verisheh (Wrisha) Moradi, kurios kovojo su ISIS Kurdistane, buvo nuteistos mirties bausme už „ginkluotą sukilimą prieš valstybę“; kadangi joms nebuvo užtikrintas teisingas bylos nagrinėjimas, jos buvo kankinamos ir kalinamos vienutėje;
C.	kadangi 2025 m. sausio mėn. Irano Aukščiausiasis Teismas patvirtino Pakhshan Azizi ir kitiems asmenims skirtą mirties bausmę;
D.	kadangi, įgyvendinant platesnę Irano įkaitų diplomatijos strategiją, dešimtys nekaltų ES piliečių buvo savavališkai sulaikyti Irane, nesuteikiant teisės į teisingą bylos nagrinėjimą;
1.	smerkia Irano režimo nevaržomas represijas prieš žmogaus teises, visų pirma tai, kad jos nukreiptos prieš moteris aktyvistes; griežtai smerkia Pakhshan Azizi ir Wrishos Moradi mirties bausmę; reikalauja, kad Iranas nedelsdamas ir besąlygiškai išlaisvintų visus neteisėtai įkalintus žmogaus teisių gynėjus ir politinius kalinius, įskaitant Pakhshan Azizi, Wrishą Moradi ir bent 56 kitus politinius kalinius, nuteistus mirties bausme;
2.	pakartoja, kad griežtai nepritaria mirties bausmei, ir ragina Irano vyriausybę nedelsiant paskelbti jos moratoriumą ir ją panaikinti;
[bookmark: _GoBack]3.	ragina ES ir jos valstybes nares didinti paramą Irano žmogaus teisių gynėjams ir reiškia visapusišką paramą Irano piliečiams, susivienijusiems į judėjimą „Moterys, gyvenimas, laisvė“, ir solidarumą su jais;
4.	primygtinai ragina Irano valdžios institucijas nedelsiant paleisti, saugiai repatrijuoti ir panaikinti visus kaltinimus ES piliečiams, įskaitant Olivier Grondeau, Cécile Kohler, Jacques'ą Paris ir Ahmadrezą Djalali; griežtai smerkia tai, kad Iranas naudoja įkaitų diplomatiją; ragina ES ir jos valstybes nares dėti bendras diplomatines pastangas ir kartu dirbti siekiant juos paleisti;
5.	griežtai smerkia Jamshido Sharmahdo nužudymą; primygtinai ragina Irano islamo režimą pateikti išsamią informaciją apie jo mirties aplinkybes ir nedelsiant grąžinti jo palaikus jo šeimai;
6.	smerkia tai, kad Irano režimas sistemingai slopina žmogaus teisių judėjimus ir persekioja mažumas, įskaitant kurdus, beludžius, krikščionis, kurie patiria persekiojimą po atsivertimo, ir bahajus, kurie visi patiria etninę ir religinę diskriminaciją, areštus ir pagrindinių teisių pažeidimus, kuriais siekiama nutildyti nepritarimą;
7.	pakartoja savo raginimą Tarybai Islamo revoliucijos gvardiją paskelbti teroristine organizacija ir išplėsti ES sankcijų taikymą visiems už žmogaus teisių pažeidimus atsakingiems asmenims, įskaitant vyriausiąjį vadovą Ali Khamenei, prezidentą Masoudą Pezeshkianą, teisminių institucijų vyriausiąjį vadovą Gholamą-Hosseiną Mohseni-Eje’i, generalinį prokurorą Mohammadą Movahedi-Azadą ir teisėją Imaną Afshari;
8.	primygtinai ragina Irano valdžios institucijas suteikti JT specialiajam pranešėjui žmogaus teisių padėties Irane ir JT faktų nustatymo misijos nariams visapusišką ir nekliudomą galimybę vykdyti savo įgaliojimus; ragina ES ir valstybes nares visapusiškai remti misiją ir remti jos įgaliojimų atnaujinimą;
9.	pakartoja savo raginimą didinti finansinę paramą Irano pilietinei visuomenei;
10.	paveda Pirmininkei perduoti šią rezoliuciją Tarybai, Komisijai, Komisijos pirmininkės pavaduotojai ir Sąjungos vyriausiajai įgaliotinei užsienio reikalams ir saugumo politikai, Islamo konsultacinei tarybai ir Irano Islamo Respublikos aukščiausiajam vadovui.



image1.png




